Document ID: /roh_data/filtered/fineweb-2-filterrobots_roh.jsonl.gz/74166

La vischnanca da Mustér ha per la settavla giada surdà il premi Desertina, il premi da cultura communal. Undrà cun il premi da renconuschientscha è vegnì il chor viril baselgia Segnas. Il chor è vegni fundà il 1917 e dumbra il mument 28 commembers. Cun Gion Tenner ed Yvonne Flepp ha il chor gist dus dirigents. Il premi da renconuschientscha è dotà cun 3'000 francs.
Uniun culturala Disla
Era undrada è vegnida l’uniun culturala Disla – quai cun il premi da promoziun dotà cun 2000 francs. L’uniun culturala tgira e mussa l’ierta industriala da la fracziun da Disla cun mulin, resgia, fallun e chascharia. Ella dumbra il mument radund 120 commembras e commembers.
Premi Desertina
Il premi Desertina è vegnì surdà per l'emprima giada l'onn 2005. El ha l'intenziun d'undrar persunas privatas, instituziuns, organisaziuns ed uniuns che s’engaschan a moda extraordinaria per la cultura u il sport en la vischnanca da Mustér. La populaziun po mintgamai inoltrar propostas. L’ultima giada è il premi vegni surdà il 2019.